Татарстан мәктәпләре капиталь ремонттан ни дәрәҗәдә канәгать?

	Быел республикада төзекләндерү программасына кертелгән мәктәпләрнең барысында да эшләр төгәлләнгәнме? Үзгәреш кичергән белем йортлары капиталь ремонттан ни дәрәҗәдә канәгать?	 Иртәгә яңа уку елы башлана дигән көнне ТР Министрлар Кабинетында Президент Рөстәм Миңнеханов катнашында үткәрелгән киңәшмәдә ТР төзелеш, архитектура һәм торак-коммуналь хуҗалы­гы министры Ирек Фәйзул­лин 165 мәктәпнең икесендә, ягъни Югары Ослан районы һәм Казанның бер мәктәбендә ремонт эшләренең дәвам итү­ен белдергән иде. Коррекцион уку йортларында ремонт сүлпән барган икән. “Бу эшләр уку процессына комачауламый. Әмма бурычларны вакытында үтәргә кирәк”,– диде министр ул чакта. Президент исә икенче елда мондый калышулар булмаска тиешлеген җиткерде. Уку елы тәмамланганчы, 2013 елда төзекләндереләчәк мәктәпләрнең исемлеген раслап, подрядчы оешмаларны билге­ләргә, төзелеш материалларын сатып алырга, эшчеләрне барларга кирәк.   Ремонт барышында кисә­тү­ләр булганмы? Төзелеш өлкәсендә күзәтчелек итүче дәүләт инспекциясе белән республика Прокуратурасы уз­дырган тикшерү нәтиҗә­лә­ренә караганда, тәрәзәләр алыштырганда җөйләргә кү­бекне тулысынча тутырмау, торбалар алыштырганда гиль­залар урнаштырмау, тү­бәләрнең тигез җәелмәве һәм башка кимчелекләр ачыкланган. Шулай ук куркынычсызлык кагыйдәләре тиешенчә үтәлмәгән. Әйтик, мәктәп ти­рәсе койма белән әйләндереп алынмаган, газ баллоннары кояшта яткан, ватык тәрә­зәләр, башка чүпләр территориядән вакытында чыгарылмаган. Шулай ук матери­ал­ларның сыйфатын раслый торган документлар булмау очраклары да теркәлгән. Әле­ге кимчелекләрне вакытында төзәтергә кушылган.   Бүген дә ремонт бара торган мәктәпләргә шалтыратып, аларның хәлләрен белешергә булдык.   – Мәктәбебезгә быел 50 ел тула. Җәен алты төрле эш башкарылды. 190 тәрәзә, ишек­ләр, электр чыбыклары алыштырылды, коммуникация челтәре булдырылды. Ремонтка 24 миллион сум акча бүлеп бирелгән иде. Хәзерге вакытта спорт залында ремонт эшләре бара. Ул апрель аенда авария хәлендә булу сәбәпле ябылган иде. Бер як дивары сүтелеп, яңасы тө­зелә. Ремонт 10 октябрьгә кадәр төгәлләнергә тиеш. Төзекләндергәч, мәктәбебез ямьләнеп китте, – ди Казандагы 134 нче мәктәп директоры Александр Петров.   Югары Ослан районының Килди авылы мәктәбендә эшнең тоткарлануы спорт залы белән бәйле. География укытучысы Наталья Никифорова әйтүенчә, залның түбәсе тишек. Ремонтны бары тик ике кеше генә башкарган. “Алар эшне җиренә житкереп башкаралар. Моңарчы бәдрәф урамда иде, хәзер ул эчтә урнаштырылды. Мәктәпнең яртысында балалар бакчасы булдырылачак. Ремонт ок­тябрь башына бетәр дип көтәбез”, – ди 13 укучылы төп мәктәп укытучысы Наталья ханым.   Тәтеш районының Олы Тархан мәктәбе директоры Расыйх Шагаев та капиталь ремонттан канәгать. “Ремонт беткәнче иртәдән кичкә ка­дәр шунда булдык. Мәктәп чүп белән тулды. Укытучылар белән бергәләшеп шуны җыештырдык. Мәшәкатьле булса да, мәктәбебез яңарып китте. Әле шушы көннәрдә генә, тышкы ягын сайдинг белән тышланачак, дигән хәбәр килде. Район җитәкчелеге спорт залын ремонтларга, биш ка­бинетның идәнен алыштырырга сүз бирде. Министр­лык спорт җиһазлары, проекторлар, тегү машиналары кайтартты”, – ди Расыйх Инталович. 
	Сәрия САДРИСЛАМОВА	
Ватаным Татарстан

	№ 184 | 18.09.2012	


